รัฐบาลไทย-ข่าวทำเนียบรัฐบาล-รัฐมนตรีเกษตรฯ มุ่งผลักดันโครงการแปลงใหญ่ผักพังงาสู่ครัวอันดามัน
วันจันทร์ที่ 30 มกราคม 2566
รัฐมนตรีเกษตรฯ มุ่งผลักดันโครงการแปลงใหญ่ผักพังงาสู่ครัวอันดามัน
รัฐมนตรีเกษตรฯ มุ่งผลักดันโครงการแปลงใหญ่ผักพังงาสู่ครัวอันดามัน หวังเพิ่มช่องทางการตลาด เพิ่มอาชีพ และเพิ่มรายได้แก่เกษตรกรอย่างยั่งยืน
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ตรวจเยี่ยมและติดตามการดําเนินงานโครงการระบบส่งเสริมเกษตรแบบแปลงใหญ่ แปลงใหญ่ผัก จังหวัดพังงา ณ ศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) หมู่ที่ 9 ตําบลโคกกลอย อําเภอตะกั่วทุ่ง จังหวัดพังงา ซึ่งโครงการดังกล่าว กระทรวงเกษตรฯ โดยกรมส่งเสริมการเกษตร ได้เข้าไปส่งเสริมเกษตรกรผู้ปลูกผักของจังหวัดพังงา ผ่านระบบส่งเสริมเกษตรแบบแปลงใหญ่ โดยให้สํานักงานเกษตรจังหวัดพังงา ในฐานะหน่วยงานหลักในการขับเคลื่อนโครงการระบบส่งเสริมเกษตรแบบแปลงใหญ่ ดําเนินการจัดตั้งกลุ่มแปลงใหญ่ผักจังหวัดพังงาขึ้น โดยขับเคลื่อนการทํางานร่วมกับเกษตรกรรุ่นใหม่ ดําเนินการจัดตั้งกลุ่มแปลงใหญ่ผัก จังหวัดพังงา เริ่มต้นในพื้นที่ 4 อําเภอต้นแบบ ได้แก่ อําเภอเมืองพังงา อําเภอทับปุด อําเภอตะกั่วป่า และอําเภอท้ายเหมือง หลังจากนั้นได้เกิดการขยายผลสู่อําเภอตะกั่วทุ่ง
ปัจจุบันแปลงใหญ่ผักจังหวัดพังงามีเกษตรกรที่สนใจเข้าร่วมแล้วจํานวน 5 กลุ่ม มีจํานวนสมาชิกรวม 169 ราย พื้นที่รวม 131 ไร่ 3 งาน ชนิดพืชหลักที่ปลูก เช่น ผักสลัด ผักกูด ผักบุ้ง ถั่วฝักยาว มะเขือ มะนาว บวบ กวางตุ้ง แตงกวา ชะอม ตะไคร้ ผักเหลียง เคล ผักยอด ข่า และกะเพรา เป็นต้น โดยได้ผ่านความเห็นชอบรับรองให้จัดตั้งเป็นกลุ่มแปลงใหญ่ผัก ประจําปีงบประมาณ พ.ศ. 2566 จากคณะกรรมการขับเคลื่อนงานด้านการเกษตรระดับจังหวัด (SCP) เมื่อวันที่ 29 พฤศจิกายน 2565 ประกอบด้วย กลุ่มแปลงใหญ่ผัก อําเภอเมืองพังงา มีสมาชิกจํานวน 33 ราย จํานวน 37 ไร่ กลุ่มแปลงใหญ่ผัก อําเภอทับปุด มีสมาชิกจํานวน 35 ราย จํานวน 40 ไร่ กลุ่มแปลงใหญ่ผัก อําเภอตะกั่วป่า มีสมาชิกจํานวน 30 ราย จํานวน 32 ไร่ กลุ่มแปลงใหญ่ผัก อําเภอท้ายเหมือง มีสมาชิกจํานวน 43 ราย จํานวน 14 ไร่ และ กลุ่มแปลงใหญ่ผัก อําเภอตะกั่วทุ่ง มีสมาชิกจํานวน 30 ราย จํานวน 10 ไร่
ทั้งนี้ จังหวัดพังงามีกลุ่มเกษตรกรเข้าร่วมโครงการระบบส่งเสริมเกษตรแบบแปลงใหญ่ จํานวนทั้งสิ้น 61 แปลง แบ่งเป็น ด้านพืช จํานวน 54 แปลง ปศุสัตว์ จํานวน 6 แปลง และด้านประมง จํานวน 1 แปลง ซึ่งทุกแปลงยังคงดําเนินการตามวัตถุประสงค์และเป้าหมายของโครงการคือ เกษตรกรมีการรวมกลุ่มและบริหารจัดการร่วมกัน ทําให้เกิดการรวมกันผลิตและรวมกันจําหน่ายโดยมีตลาดรองรับที่แน่นอน และเกษตรกรสามารถลดต้นทุนการผลิต มีผลผลิตต่อหน่วยเพิ่มขึ้น รวมทั้งผลผลิตมีคุณภาพได้มาตรฐาน โดยมีนักส่งเสริมการเกษตรอยู่เคียงข้างเสมอ
สําหรับศูนย์เรียนรู้การเพิ่มประสิทธิภาพการผลิตสินค้าเกษตรอําเภอตะกั่วทุ่งแห่งนี้ เป็นหนึ่งในศูนย์เรียนรู้การเพิ่มประสิทธิภาพการผลิตสินค้าเกษตรหลักทั้ง 8 แห่งของจังหวัดพังงา ที่จัดตั้งขึ้นเพื่อเป็นแหล่งเรียนรู้ด้านการเกษตรของชุมชน สําหรับแก้ไขปัญหาด้านการเกษตร ตอบสนองความต้องการด้านการเกษตรของชุมชน ถือเป็นศูนย์ที่มีจุดเด่นในเรื่องการจัดการฟาร์มด้วยระบบอัจฉริยะ สามารถให้เกษตรกรมาเรียนรู้และฝึกปฏิบัติได้ โดยสินค้าทางการเกษตรของ ศพก. อําเภอตะกั่วทุ่ง เช่น เมล่อน และผักปลอดภัย ได้รับเครื่องหมายรับรองมาตรฐานสินค้าเกษตรและอาหาร หรือ เครื่องหมายรับรอง “Q” จากสํานักงานมาตรฐานสินค้าเกษตรและอาหารแห่งชาติ กระทรวงเกษตรและสหกรณ์ ที่แสดงถึงความมีคุณภาพและความปลอดภัยของสินค้า รวมทั้งมีการนํานวัตกรรมและเทคโนโลยีทางการเกษตรมาใช้ ซึ่งมีบทบาทสําคัญในการพัฒนาภาคการเกษตรให้ก้าวหน้าและลดผลกระทบด้านสิ่งแวดล้อม อีกทั้งยังสามารถต่อยอดเป็นแหล่งท่องเที่ยวเชิงเกษตรได้อีกด้วย